《和叶水心马塍歌》
宋代·赵汝谠

昔年家住长安里，春风尽日香尘起。纷纷车马过绮陌，买花人多少人识。

王侯第宅连苑墙，粲若琼蕊敷丹房。花窠近取马塍本，曲栏高槛深迷藏。

主欢对客小举袖，击鼓吹箫满前后。真珠一斛聘国姝，琥珀千杯酌天酒。

几年农器不铸兵，雨耕云穫歌且行。种花土腴无水旱，园税十倍田租平。

挐音来近菰蒲住，演漾回溪通枉渚。霜晴沙浅橘林明，日暮水浑鱼网聚。

东门故侯应自许，灞陵醉尉宁须怒。何当学稼随老农，荷锄驱犊田中去。

作者简介：宗室。居馀杭，字蹈中，号懒庵。赵汝谈弟。少与兄齐名。以祖荫补承务郎，历泉州市舶务、监行右藏西库。疏讼赵汝愚之冤，宰臣韩侂胄使其党胡纮攻之，坐废十年。后登宁宗嘉定元年进士，历官大理司农丞。与宰臣史弥远不合，出为湖南提举常平，改江西提点刑狱，俱有政绩。迁知温州卒。